Predkladacia správa

Európska rada zasadala neformálne v dňoch 18. - 19. októbra 2007 v Lisabone. Delegáciu SR na stretnutí viedol predseda vlády SR Robert Fico. Materiál je predkladaný na rokovanie vlády na základe uznesenia vlády SR č. 863, bod C.1. z 11. 10. 2007.

	Hlavnou témou neformálneho zasadnutia Európskej rady bolo rokovanie medzivládnej konferencie na úrovni hláv štátov a vlád členských krajín o texte Reformnej zmluvy. Najvyšším predstaviteľom sa podarilo dosiahnuť dohodu vo všetkých otvorených otázkach a medzivládna konferencia bola ukončená. Portugalské predsedníctvo avizovalo, že Reformná zmluva bude podpísaná v Lisabone 13. 12. 2007. Slávnostnému podpisu bude predchádzať vyhlásenie Charty základných práv EÚ ako spoločného dokumentu troch inštitúcií: Rady (členských štátov EÚ), Európskeho parlamentu a Európskej komisie.

Po dosiahnutí dohody o Reformnej zmluve hlavy štátov a vlád diskutovali o problematike vonkajšej dimenzie Lisabonskej stratégie a v jej kontexte najmä o stabilite finančných trhov, v súvislosti s turbulenciami na americkom hypotekárnom trhu, ako i o príprave ministerskej konferencie o klimatických zmenách na Bali. 

Ministri zahraničných vecí na samostatnej pracovnej večeri diskutovali o situácii na západnom Balkáne, o blízkovýchodnom mierovovom procese a Libanone, prerokovali tiež aktuálny vývoj v Mjanmarsku a ďalšie aktuálne zahraničnopolitické a bezpečnostné otázky.

Na summite neboli prijaté formálne závery.

Na okraj zasadnutia sa uskutočnili viaceré bilaterálne rokovania predsedu vlády SR a ministra zahraničných vecí SR. 

Materiál nemá bezprostredný vplyv na verejné financie, zamestnanosť, stav životného prostredia, ani na podnikateľské prostredie. Materiál má informatívny charakter, preto nebol predložený na medzirezortné pripomienkové konanie.